Í október á þessu ári var bronsstytta af Zlatan afhjúpuð fyrir utan heimavöll Malmö en þúsundir stuðningsmanna mættu til þess að verða vitni að því þegar styttan var afhjúpuð . Styttan er engin smásmíði en hún er 2,7 metrar á hæð . Eftir að tilkynnt var um kaup Zlatan á Hammarby hefur styttan hins vegar orðið reglulega fyrir alls kyns árásum . Í lok nóvember var kveikt í styttunni og í gær reyndu óprúttnir aðilar að fella hana með því að saga af henni lappirnar . Það gekk hins vegar ekki enda styttan kirfilega fest niður en stuðningsmenn Malmö hafa verið afar duglegir við að úthúða sænska framherjanum að undanförnu . Zlatan er án félags eftir að samningur hans við LA Galaxy rann út en hann hefur meðal annars verið orðaður við AC Milan að undanförnu .